Indledning:

Med denne meddelelse informeres Europa-Parlamentet og Rådet om de skridt, som Europa-Kommissionen har taget for at forberede idriftsættelsen af den fælles hensættelsesfond (fonden) sammen med den nye flerårige finansielle ramme (FFR). På grundlag af det arbejde, som Kommissionen har udført, var alle retlige, administrative og tekniske ordninger på plads for at gøre det muligt for fonden at påbegynde sine aktiviteter i januar 2021 og modtage og påbegynde forvaltningen af aktiverne i garantifonden for Den Europæiske Fond for Strategiske Investeringer (EFSI) på denne dato. Den fælles hensættelsesfond er nu parat til at modtage overførsler af aktiver fra andre bidragende politiske instrumenter (InvestEU-programmet og garantien for foranstaltninger udadtil under instrumentet for naboskab, udviklingssamarbejde og internationalt samarbejde (NDICI)), så snart de retsakter, der etablerer dem, træder i kraft.

Den fælles hensættelsesfond vil udgøre en central søjle i Unionens budgetstruktur i løbet af den flerårige finansielle ramme for 2021-2027. Den vil indeholde de bestemmelser, der sikrer, at alle EU's budgetgarantier (EFSI, InvestEU, EFSD+, budgetgarantier, der er dækket af garantien for foranstaltninger udadtil, det eksterne lånemandat (ELM)) og tilvejebragte programmer for finansiel bistand (makrofinansielle bistandslån (MFA) og Euratom-lån) fungerer i en enkelt portefølje. Det forventes, at aktiverne vil vokse fra 12 mia. EUR ved oprettelsen til op til 25 mia. EUR, når de topper. Den effektive forvaltning af disse EU-aktiver er afgørende for at forankre den investeringsstøtte, som Unionen yder gennem sine budgetgarantier i og uden for EU.

I denne meddelelse:

1.mindes om begrundelsen for oprettelsen af den fælles hensættelsesfond som fastsat i finansforordningens afsnit X

2.forklares, hvordan den fælles hensættelsesfond struktureres til at tjene de bidragende politiske instrumenter. Der gives en foreløbig vurdering af størrelsen af aktiverne i fonden ved idriftsættelsen i 2021 og ved det forventede toppunkt

3.fremlægges det arbejde, der er udført af den finansielle forvalter af den fælles hensættelsesfond i 2020 med henblik på at forberede rammen for forvaltningen af fonden, herunder vedtagelsen af retningslinjer for forvaltning af aktiver, udformning af investeringspolitik, gennemførelse af forvaltnings- og risikostyringsprocesser og forberedelse af IT- og regnskabsinfrastrukturen

4.understreges den forsigtige tilgang, der vil blive fulgt ved forvaltningen af aktiverne i fonden med henblik på at bevare værdien af porteføljen i det omfang, det er muligt i lyset af de udfordringer, der er forbundet med de langvarige negative rentesatser for de aktiver, som den fælles hensættelsesfond investerer i

5.redegøres for den rapportering, som Kommissionen vil forelægge Europa-Parlamentet og Rådet.

1.Begrundelse for den fælles hensættelsesfond:

Den fælles hensættelsesfond vil indeholde sikkerhedsbuffere (hensættelser) til dækning af de finansielle forpligtelser, der følger af budgetgarantier og programmer for finansiel bistand fra EU-budgettet, i én fælles portefølje. De instrumenter, der skal bidrage med hensættelser, omfatter 3 allerede oprettede garantifonde (EFSI-garantifonden, garantifonden for Den Europæiske Fond for Bæredygtig Udvikling (EFSD-garantifonden) og garantifonden for aktioner i forhold til tredjeland) samt fire nye bidragende politiske instrumenter under FFR for 2021-2027. Når de relevante lovgivningsmæssige retsakter er trådt i kraft, skal fonden kunne modtage forpligtede midler under InvestEU-programmet og NDICI-programmerne i overensstemmelse med den planlagte betalingsstrøm, der er fastsat i de relevante lovgivningsmæssige retsakter.

Hensættelserne i den fælles hensættelsesfond udgør kapitalbufferen til dækning af fordringer, der opstår som følge af projektmisligholdelse eller andre tab, som gennemførelsespartnere oplever i forbindelse med investeringsaktiviteter eller finansielle bistandslån, der støttes af EU-garantier. Det er afgørende at beskytte EU-budgettet mod risikoen for, at tab i forbindelse med programmerne overstiger de aktiver, der er til rådighed i fonden til dækning af disse fordringer. I betragtning af den betydning, som fonden har for en forsvarlig forvaltning af EU-budgettet, pålægges Kommissionen ved finansforordningens afsnit X et særligt ansvar for at oprette fonden, fastlægge dens investeringsstrategi og føre tilsyn med dens forsvarlige forvaltning.

En fælles forvaltning af hensættelserne til de forskellige budgetgarantier og den finansielle bistand gør det muligt at opnå væsentlige stordriftsfordele. Det giver Kommissionen mulighed for at udforme og gennemføre en enkelt investeringsstrategi, som tager højde for de underliggende behov og begrænsninger i de tilsvarende programmer gennem en enkelt stor portefølje. En kombination af aktiverne i en enkelt portefølje gør det muligt at forvalte dem effektivt takket være en streng investeringspolitik og -ramme, således at porteføljens risikoafkast og likviditet optimeres, og der er ressourcer til rådighed til at opfylde fordringer på garantier fra de underliggende budgetgarantier eller til at tilbagebetale EU-lån med finansiel bistand, når det er nødvendigt. Dette er særlig vigtigt på det tidspunkt, hvor den øgede anvendelse af budgetgarantier og finansiel bistand skaber større eventualforpligtelser for EU-budgettet. Desuden giver en fælles forvaltning af de forskellige garantier Kommissionen mulighed for at give et samlet og mere effektivt overblik over forvaltningen af den fælles hensættelsesfonds aktiver ved at anvende en centraliseret rapporteringsmetode.

Den fælles hensættelsesfond giver mulighed for yderligere fordele ved lavere hensættelser for deltagende instrumenter under særlige omstændigheder, fordi en sammenlægning af de ressourcer, der svarer til programmerne med forskellige risikokarakteristika, vil diversificere nogle af risiciene. Hvis der er en lavere grad af synkronisering af fordringer på de forskellige budgetgarantier, kan hensættelser reduceres tilsvarende uden at bringe en forsvarlig økonomisk forvaltning i fare. Dette er logikken bag konceptet med den effektive tilførselssats som gennemført ved Kommissionens delegerede afgørelse om supplerende regler til Europa-Parlamentets og Rådets forordning (EU, Euratom) 2018/1046. I denne afgørelse fastsættes de detaljerede betingelser for beregningen af den effektive tilførselssats for den fælles hensættelsesfond, jf. afsnit 3.